
Lupauksia, lupauksia


Paukkupakkanen taisi hillitä uudenvuoden juhlijoita, koska niin vähän viuhui raketteja ilmassa. Muutamaa vaisua värijuovaa tummalla taivaalla ei voinut hyvällä tahdollakaan kutsua ilotulitukseksi.


Sanna katseli ulos pienen yksiönsä ikkunasta ja tunsi olonsa apeaksi. Kynttilän haalea valo lepatti pimeässä huoneessa luoden aavemaisia varjoja seinille. Kohta oli keskiyö. Huomenna kaverit kyselisivät ”mitä teit eilen?” Facebook täyttyisi juhlivien ihmisten iloisista kuvista. Sannalla ei olisi mitään raportoitavaa. Hän oli kököttänyt viikonlopun yksin, surullisena, lähinnä säälien itseään.


Mennyt vuosi ei ollut Sannalle paras mahdollinen. Oikeastaan se oli ollut aivan hirveä. Kesällä oli päättynyt pari vuotta kestänyt parisuhde. Mies oli löytänyt toisen. Suhde oli tullut Sannalle täytenä yllätyksenä, mikä oli vain lisännyt tuskaa. Mies oli onneksi muuttanut ulkomaille uuden naisensa kanssa. Toipuminen oli kuitenkin ollut hidasta. Kavereiden sitkeistä pyynnöistä huolimatta Sannaa ei huvittanut lähteä ulos, ei ravintoloihin, elokuviin, tanssimaan. Nettitreffejä hän kammoksui yli kaiken.


Lokakuussa Sanna oli menettänyt työpaikkansa. Yhtiössä oli yt:t ja kuinka ollakaan, ”viimeksi sisään, ensimmäisenä ulos”: Sanna löysi itsensä irtisanottujen joukosta. Tylsä työ toimistossa ei ollut mikään toiveiden täyttymys, mutta säännöllinen palkka motivoi. Jo muutamat viikot työttömänä olivat riittäneet osoittamaan, että ilman rahaa oli vaikeaa tulla toimeen.


Saadakseen joulukuun vuokran maksuun Sanna oli vienyt isomummulta saamansa korun panttilainaamoon. Raskain sydämin hän oli jättänyt kauniin timanttiriipuksensa liikkeeseen. Hänellä oli neljä kuukautta aikaa saada jostain viisisataa, jotta voisi vielä lunastaa sen takaisin. Sanna ei ollut uskaltanut kertoa perheelleen rahahuolistaan. Hän aikoi hommata rahat koruun keinolla millä hyvänsä ennen maaliskuun loppua.


Kauhein koettelemus oli hänen rakkaan kissansa kuolema ennen joulua. Hessu oli jo 16 vuotta kulkenut Sannan rinnalla ja nyt se oli poissa. Eläinrakkaana ihmisenä Sanna harkitsi hetken uuden lemmikin ottamista, mutta Hessua ei korvaisi mikään. Itku tuli päivittäin.


Itku oli tullut tänäkin iltana. Peilistä katsoivat surulliset kasvot. Ruskeat silmät olivat oikeastaan punaiset, hiukset kampaamatta. Pyh, mitä väliä…


Vuoden vaihtumiseen oli enää vajaa tunti. Sanna oli päättänyt selvittää tulevan vuoden tapahtumat ennustamalla. Sokeritina olisi helppo ja hauska konsti. Sanna laittoi sokerin kattilaan sulamaan. Vieressä oli kylmää vettä, jonne köntti oli tarkoitus tiputtaa. Muuten ennustaminen sujuisi samalla tavalla, kuin ennen vanhaan tinoilla. Varjo kertoisi, onko tulevaisuudessa odotettavissa mitään iloisia yllätyksiä. Toivottavasti.


Sulatus onnistui, ja Sanna kaatoi massan veteen. Sokeriköntti oli ainakin yhtenäinen, joten ”särkynyttä onnea” ei tarvinnut pelätä. Hyvä. Sanna nosti köntin vedestä ja alkoi tarkastella sen muotoja kynttilän valossa. Toisessa kulmassa oli havaittavissa pientä röpelöä, joten taloudellinen tilanne tulee ehdottomasti kohenemaan. Sanna pyöritteli ”tinaansa” ja yritti löytää jotain tunnistettavaa muotoa. Korvat? Oliko tuossa eläimen korvat? Ja kuono? Kärsä? Turpa? Hahmo näytti tosiaan eläimeltä, mutta Sanna ei ollut valmis uskomaan, että hankkisi lemmikin. Kun Sanna käänsi sokeritinansa toisinpäin, seinällä näkyi yhtäkkiä ilmiselvä sormus. Miten sokeriin olikaan tullut reikä massan keskelle. Reiän päällä oli vielä terävä kohouma, ikään kuin timantti koristamassa sitä.


- No nyt on kyllä täyttä hölynpölyä, Sanna nauroi ääneen. - Ei todellakaan tule tapahtumaan.


Sanna laittoi kattilan likoamaan lavuaariin, heitti sokeritinan biojätteeseen ja meni nukkumaan.


Aamu näytti valoisalta, jopa aurinko paistoi pitkästä aikaa. Sanna tunsi, että käänne parempaan oli tapahtunut. Loppuelämäni ensimmäinen päivä, ajatteli Sanna, kun keitti kahvia ja pakotti itsensä vihdoin miettimään tulevaa, ei mennyttä.


Kahvikupin äärellä Sanna selaili hajamielisenä avoimia työpaikkoja. ”Lähihoitaja, lähihoitaja, lähihoitaja”. Lukion jälkeen Sanna oli hakenut ja päässyt eläintenhoitajan koulutukseen. Suurin osa harjoittelusta tehtiin tuotantoeläinten ja hevosten parissa. Hänen kotipaikkakunnallaan ei pieneläinklinikoita ollut. Hän oli muuttanut koulun jälkeen etelään ja työskennellyt sen jälkeen lähinnä kaupassa ja toimistossa.


Yksi työpaikkailmoitus pisti Sannan silmään. Pieneläinklinikka etsi hoitajan sijaista pariksi kuukaudeksi. Uskaltaisiko tuota hakea? Koulusta oli kuitenkin aikaa jo tovi, eikä hänellä ollut varsinaista työkokemusta eläintenhoidosta. No, mikä on pahinta, mikä voi tapahtua? Se, että en saa paikkaa.


Sanna naputteli hakemuksen sisään saman tien.


Hän laittoi avoimen hakemuksen myös muutamaan asiakaspalvelupaikkaan. Istuminen päivät pitkän koneella ei kiehtonut, mutta jotain oli yritettävä.


Eläinsuojeluyhdistys haki vapaaehtoisia. Sanna laittoi viestiä sinnekin. Hänellä oli aikaa. Siellä pääsisi ainakin silittelemään kissoja ja kävelyttämään koiria.


Sanna laittoi koneen kiinni, nousi ylös ja venytteli.


Päivä ei ollut vielä edes puolessa ja hän oli saanut aikaan valtavasti. Reipas lenkki kirpakassa pakkasessa piristäisi varmasti. Sitten lämmin suihku ja hyvä kirja.


Sanna oli eteisessä pukemassa, kun puhelin soi.


Linda. Sanna ei oikeastaan olisi halunnut vastata, mutta pakko kai se oli. Luultavasti Linda halusi kertoa eilisistä juhlista.


- Hei Linda.


- Hei Sanna, et arvaa. Et ikinä arvaa.


Linda taisi olla humalassa äänestä päätellen. Ehkä juhlat olivat venähtäneet aamuun.


- En arvaa, Sanna sanoi ja yritti olla kuulostamatta liian kyllästyneeltä.


- Tapasin miehen, komean miehen.


Sanna kuuli taustalta naurua ja meteliä. Ilo tuntui olevan ylimmillään.


- Sepä mukavaa. Kuule… olin juuri lähdössä ulos, soitellaanko myöhemmin?


- Sanna, älä ole tylsä. Me ajattelimme Teron kanssa tulla sinne kylään, just nyt.


Sanna kalpeni. Hän ei missään nimessä halunnut mölyävää juopporemmiä kotiinsa.


- Sori, nyt ei käy. Lupasin olla vartin päästä kaupungilla. Mutta toiste sitten. Moikka!


Sanna sulki puhelimen. Toivottavasti Linda ei suuttunut. Tai oikeastaan Sanna vähät välitti vaikka olisi suuttunutkin. Heillä ei nykyään ollut Lindan kanssa paljonkaan yhteistä. Lindalla oli rahaa, Sannalla ei.


Se rajoitti yhteisiä harrastuksia. Sannalla ei ollut paljon ystäviä, tuttavia muutamia.


Siihen tulisi nyt muutos, Sanna päätti. Miksi roikun ihmisissä, jotka ovat suorastaan vahingollisia minulle? Monet olivat vuosien varrella jopa hyväksikäyttäneet Sannan hyväntahtoisuutta. Kuten ex-mies Pekka. Nyt riitti. Tästä hetkestä lähtien Sanna päätti opetella laittamaan itsensä etusijalle.


- Oi, uudenvuoden lupauksia oikein satelee…Sanna mutisi itsekseen.


Ulkona tosiaan oli kylmä. Ehkä korttelin kiertäminen riittää lenkiksi tällaisena päivänä. Kadut olivat autioita. Ehkä ihmiset toipuivat vielä eilisestä. Sanna oli juuri kääntymässä kulman taakse, kun näki äänekkään porukan purkautuvan kadulle porttikäytävästä. Linda?


Sanna vetäytyi nurkan taakse piiloon. Porukka oli aivan lähellä, mutta he eivät ehtineet huomata Sannaa.


Ai tämän takia he olivat pyrkimässä minun luokseni, Sanna ajatteli. Varmaan ovat saaneet noottia naapureilta ja oli pakko vaihtaa majaa.


Sanna päätti vakoilla seuruetta. Koko joukko oli niin päissään, etteivät huomanneet mitä ympärillä tapahtuu. Linda notkui jonkun miehen kainalossa.


Mies oli pitkä ja raamikas.


- Linda…Linda hei, onko sulla rahaa? Otetaan taksi ja mennään baariin? Kun ei sun kaverikaan ole kotona, mies puhui humalaisen kovalla äänellä.


Sanna huokaisi. Varsinainen unelmien poikamies.


Jos edes oli poikamies. Kunhan Lindan pää selviää, pudotus todellisuuteen voi olla karu.


Porukka sai kuin saikin taksin alleen ja lähti jonnekin. Ehkä Lindalla oli sitten rahaa.


Sannan uuden vuoden lupausten listalle laitettiin jälleen uusi merkintä: Ei miehiä! Ei luoja paratkoon yhtään miestä. Olkoonkin, että sokeritinassa näkyi sormus.


Seuraavana päivänä Sanna heräsi uuden vuoden ensimmäiseen arkipäivään täynnä odotusta. Hän päätti, että tänään tapahtuisi jotain ihanaa. Hän pisti silmät kiinni ja kuvitteli mielessään toivomiaan asioita.


Meni tunti, kaksi ja kolme. Mitään ei tapahtunut.


Puhelin ei soinut, sähköpostia ei tullut.


Lähden ulos. Pakkastakaan ei ole enää paljon, Sanna ajatteli ja yritti pitää mielialan korkealla.


Raikas ilma piristi kehoa ja mieltä. Sanna käveli reippaasti katua pitkin, tänään hän tekisi pitkän lenkin. Väsyttäisi itsensä liikkumalla.


Hänen edellään käveli vanha rouva hitain askelin.


Sanna hiljensi vauhtia. Luminen jalkakäytävä oli kapea ja liukas. Sanna päätti kävellä jonkun aikaa rouvan takana ja ohittaa hänet sitten tilaisuuden tullen. Jotain kuitenkin tapahtui. Rouvan jalka petti alta. Kuin hidastettuna Sanna näki miten rouva lensi selälleen. Jalat sojottivat kohti ilmaa ja kädet koittivat ottaa tukea jostain. Sanna ei ehtinyt tehdä mitään. Kaikki kävi niin nopeasti.


- Kuinka kävi? Sanna kumartui huolestuneena rouvan puoleen ja kaivoi samalla puhelimen taskustaan.


- Soitan ambulanssin.


Rouva voihkaisi. Jotain oli ilmiselvästi mennyt rikki.


Hän käänsi katseensa Sannaan.


- Kiitos sinulle. Kiitos paljon.


- Odottelen tässä teidän kanssanne, ambulanssi tulee varmasti pian. Ei mitään hätää.


Rouva katsoi tarkasti Sannaa. - Onko sinulla kiire?


Ehtisitkö tehdä minulle palveluksen?


- Tietenkin. Haluatteko, että tulen sairaalaan kanssanne? Voin tulla. Minulla ei ole kiire minnekään.


- Ei… Ei. Minä asun tässä lähellä. Voisitko käydä ruokkimassa kissani?


Sanna hämmentyi.


- En usko, että se olisi sopivaa. Voin ilmoittaa perheellenne. Onko teillä puhelinnumeroa?


- Ei ole ketään kelle soittaa, rouva sanoi. - Kissaparkani on asunnossa yksin. Olin juuri hakemassa kaupasta kissanruokaa. Ota taskustani avaimet.


Rouvan ääni oli käskevä. Sanna epäröi.


- Jospa sairaalassa joku hälyttää kotihoitajan tai jonkun…


- Kotihoitaja kissalle? Ehkä heillä on tärkeämpääkin tekemistä. Tee minulle palvelus, ole niin kiltti. Se on tärkeää minulle.


Kadulle alkoi kerääntyä ihmisiä. Jos joku näkisi hänen kaivavan rouvan taskuja, olisi selvää, miltä se näyttäisi.


- En minä voi, Sanna sanoi painokkaasti. - Minä olen ihan vieras ihminen. Minähän voin vaikka varastaa, tyhjennän koko asunnon, vien kaiken arvokkaan.


- No, varastatko? rouva sanoi.


- En tietenkään, mutta silti.


Ambulanssi tuli paikalle. Ensihoitajat riensivät tutkimaan potilasta. Rouvalla saattoi olla murtumia.


He nostivat rouvan varovasti paareille.


- Odottakaa hetki, rouva käskytti ensihoitajia. - Sinä siinä, kaiva taskustani avaimet ja anna ne tyttärentyttärelleni. Tules tänne, tyttö.


Sanna meni rouvan luo ja rouva kuiskasi: Lönnrotinkatu 6 A, Sellgren.


Sanna nyökkäsi ja otti ensihoitajan ojentamat avaimet.


- Viemme hänet keskussairaalaan. Voit kysellä sieltä lisätietoja muutaman tunnin kuluttua.


Sanna jäi kadulle seisomaan pöllämystyneenä avaimet kädessään. Mitä juuri äsken tapahtui? Ei kai hän nyt voi vaan mennä vieraan ihmisen asuntoon.


Jos rouva alkaakin syyttää häntä varkauksista? Oliko rouva muistisairas? Ei hän kyllä vaikuttanut sellaiselta. Hän oli selvästi huolissaan lemmikistään.


Sanna käveli läheiseen kauppaan ja osti sieltä kissanruokaa. Lönnrotinkatu oli nurkan takana. Hetken harkittuaan Sanna työnsi avaimen ulko-oveen. Se kävi siihen. Seinässä oli nimiä, Sellgren oli ylimmässä kerroksessa. Sanna päätti kävellä rappuset, jotta jännitys lieventyisi. Hän ei tiennyt mitä oven takana odottaisi. Entä jos siellä olikin joku? Joku ihminen. Miten Sanna selittäisi tunkeutumisensa asuntoon? Varmaan poliisit veisivät hänet putkaan.


Vanhan talon ovet olivat kauniita ja koristeellisia.


Ovikellokin oli luultavasti alkuperäinen rämisevä peltilämiskä. Sanna käänsi ovikelloa ja koko rappukäytävä kilisi ja kolisi. Kukaan ei tullut avaamaan.


Sanna katseli ympärilleen kuin odottaen, että kohta joku naapuri avaisi oven ja kysyisi: Milläs asialla sitä ollaan…


Talossa oli kuitenkin aivan hiljaista. Sanna keräsi kaiken rohkeutensa ja avasi oven. Eteisessä oli hämärää, mutta Sanna erotti saman tien pienen lähestyvän hahmon. Hän kyykistyi käytävälle. Raidallinen kissa tuli puskemaan häntä tuttavallisesti.


- Voi sentään, pikku rassukka. Oletko nälissäsi?


Sanna silitteli kissan pehmeää turkkia. Kissa oli hyvin hoidettu, mutta jo vanha. Sannaa harmitti, ettei ehtinyt kysyä kissan nimeä.


Sanna otti kengät pois ja lähti etsimään keittiötä.


Kissa seurasi Sannan kantapäillä. Se maukuikin pari kertaa. Ehkä se halusi saada vipinää Sannan touhuihin.


Keittiö oli pieni, kuten vanhoissa kerrostaloasunnoissa on. Lattialla oli kissan lautaset. Sanna laittoi astioihin ruokaa ja kissa kävi ahnaasti syömään.


Sanna vaihtoi myös vesiastian. Vessalaatikko näytti siistiltä, mutta pitäisi tarkistaa vielä sekin ennen lähtöä.


Kun kissan asiat oli hoidettu, Sanna päätti uskaltaa hieman katsella ympärilleen. Hän laittoi valot huoneisiin. Olohuone oli valtavankokoinen. Lisäksi asunnossa oli rouvan makuuhuone sekä pienen pieni huone, joka entisaikoina oli tarkoitettu kaiketi palvelijalle. Ennen vanhaan asunnot olivat tällaisia. Kylpyhuone oli pieni. Tilaa oli hädin tuskin suihkulle.


Huoneet olivat korkeita ja ikkunoissa upeat erkkerit.


Olohuone oli täynnä vanhoja huonekaluja ja kauniita esineitä. Voisi kuvitella, että rouva oli asunut täällä koko ikänsä.


Kissa oli syönyt ja tuli Sannan luo. Sanna nosti kissan syliinsä ja istui sohvalle. Hän silitteli ja jutteli sille. Äkkiä Sannalle tuli kova ikävä Hessua. Miten hän kaipasikaan Hessun kehräämistä ja lämpöä.


Sanna päätti soittaa sairaalaan ja kysyä rouvan vointia. Hän voisi myös käydä sairaalassa palauttamassa avaimet.


- Rouva Sellgren, hänellä ei ole hätää. Vain pieni murtuma ranteessa, ihme kyllä, vastattiin poliklinikalta. - Voit tulla hakemaan hänet kotiin. Kannattaa seurata vointia jonkin aikaa aivotärähdyksen varalta.


Hakemaan kotiin? Sannalla ei ollut autoa ja taksiin hänellä ei oikeastaan ollut varaa. No, ehkä se selviää, kun pääsen sairaalaan.


Sanna hyvästeli kissan ja katsoi, että ruokaa ja juomaa oli saatavilla.


- Kohta emäntäsi palaa kotiin, ole huoleti.


Sanna oli juuri päässyt ulos ovesta, kun puhelin soi.


Tuntematon numero.


- Moi, saimme hakemuksesi, pääsetkö haastatteluun?


Puhelu tuli pieneläinklinikalta. Sanna olisi voinut hypätä ilmaan innostuksesta.


- Pääsen, tietenkin, kuinka mukavaa.


He sopivat tapaamisen heti huomiseksi. Tarve apulaiselle oli välitön.


Hymy oli herkässä, kun Sanna istui bussissa. Sairaalaan oli melkein kymmenen kilometriä. Rouvaa ei käsi kipeänä voisi bussiin laittaa. Sannan tilillä oli hädin tuskin viisikymppiä. Riittääkö se edes taksimatkaan.


Rouva löytyi helposti osastolta. Hän istui hymyilevänä sängyssään, kun Sanna tuli huoneeseen.


- Siinähän se minun pelastajani on. Hauska tavata.


Minä olen Liisa. Tai oikeastaan Lisbeth, mutta kaikki kutsuvat Liisaksi.


Sanna ojensi kätensä. - Sanna.


- Saitko ruokittua minun kullannuppuni? Eikö hän olekin ihana?


- Kyllä. Vaikutti olevan kovin nälkäinen, Sanna naurahti. - Mikäs hänen nimensä on?


- Boris.


Sanna kertoi omasta kissastaan. Heillä olisi riittänyt puhetta, mutta lääkäri astui huoneeseen.


- Rouva Sellgren, kuinka voitte?


- Näillä kipulääkkeillä oikein hyvin. Pääsenkö kotiin?


- Ilmeisesti teillä on saattaja, joten en näe syytä pitää teitä täällä. Kipsi on kädessä kolme viikkoa. Kannattaa nyt olla varovainen.


- Olen, olen, Sanna pitää minusta huolen, rouva sanoi ja iski silmää lääkärin selän takana.


Sanna otti rouvan laukun ja he lähtivät kohti uloskäyntiä. - Toivottavasti et pahastunut, kun sanoin sinun pitävän huolta minusta. Haluan kotiin ja uskon pärjääväni, mutta jos nuo kuulevat, ettei minulla ole ketään auttamassa, he työntäisivät minut johonkin laitokseen makaamaan.


- Ymmärrän, Sanna sanoi, vaikka ei ollut varma ymmärsikö. - Meidän täytyy varmaankin ottaa taksi… Sanna sanoi epävarmasti.


- Tietenkin. Älä huoli, minulla on lompsa mukana, Liisa sanoi reippaasti. Hän taisi arvata mistä kiikasti.


He ajoivat taksilla rouvan oven eteen.


- Ehditkö tulla hetkeksi ylös? Vai onko sinulla töitä?


Yhtäkkiä Sannaa hävetti, ettei hänellä ollut työpaikkaa. Tuntui nololta tunnustaa, että nuori ja terve ihminen ei ole saanut uutta työtä viikkoihin.


- Ehdin tulla. Mennään vaan.


Sanna keitti heille kahvia ja he istuivat pöytään.


Boris oli onnesta soikea, kun emäntä saapui kotiin.


- Kiitos Sanna, pelastit minut tänään. Ja Boriksen.


- Pelastaminen on liioittelua. Eipä tuossa onneksi pahemmin käynyt. Nyt täytyy vain hommata sinulle apua tänne kolmeksi viikoksi. Kun toinen käsi on poissa pelistä, se hankaloittaa elämää.


- Mikä sinun tilanteesi on? Onko sinulla työpaikka?


Entä perhettä? Sitoumuksia?


- Ikävä kyllä ei mitään noista, Sanna sanoi vaimeasti. - Mutta juuri äsken sain kutsun työhaastatteluun.


Menen sinne huomenna. Työ olisi pieneläinklinikalle eläintenhoitajaksi.


- Hyvä, toivotan onnea, Liisa sanoi.


Hän oli hetken hiljaa. - Voisinko minä palkata sinut avustajakseni? Kiinnostaisiko sinua? Kävisit kaupassa ja kenties siivoaisit Boriksen vessan ja muuta pientä. Ei sinun tarvitse olla täällä koko päivää. Jos saat sen eläintenhoitotyön, niin voisit käydä töiden jälkeen? Mitä sanot? Sovitaan joku sopiva palkka.


Sanna yllättyi. Hän oli tuntenut Liisan vasta vajaan päivän. Luottiko tämä häneen niin paljon, että halusi hänet avustajakseen.


- Voinhan minä tulla käymään ilman mitään palkkaakin, tietenkin. Eihän tuo ole suuri vaiva, Sanna sanoi. - Asun tässä lähellä.


- Ei missään nimessä, Liisa sanoi heti. - Minä maksan palvelusta käyvän hinnan. Ostan aikaasi. Jos pelkäät, ettei minulla ole siihen varaa, niin kyllä minulla on.


Liisalla oli sen verran auktoriteettia, ettei Sanna alkanut kinata hänen kanssaan. Sitä paitsi pienikin palkka olisi tervetullut. Laskuja alkoi olla rästissä.


- Siinä tapauksessa, kiitos, otan mielelläni tarjouksen vastaan.


He sopivat, että Sanna tulee haastattelun jälkeen käymään ja he tekisivät jonkinlaisen työsopimuksen.


Alustavasti kaikki kuulosti aivan mahtavalta Sannan kannalta. Liisa tuntui olevan jämäkkä, mutta mukava ihminen.


Kyllä vain, vuosi tuntui alkavan yllätysten merkeissä. Jo ensimmäisenä päivänä oli tapahtunut enemmän iloisia sattumuksia kuin koko viime vuonna yhteensä.


Kuin kirsikkana kakussa puhelin soi taas.


- Olitko kiinnostunut vapaaehtoistyöstä kissatalolla?


Olet todellakin tervetullut.


Sanna sopi tapaamisen toiminnanjohtajan kanssa iltapäivälle. Silloin hän saattaisi jo tietää, kuinka työpaikan kanssa kävi. Jos töitä ei ole, hän ehtisi auttaa talolla enemmänkin.


Kotiin päästyään Sanna maksoi viimeisillä rahoillaan puhelinlaskun. Kaapissa oli vielä näkkileipää ja jääkaapissa voita. Illalliseksi hän paistoi pari munaa.


Television edessä voisi nuokkua hetken, kunnes oli aika käydä nukkumaan. Huomenna olisi jännittävä päivä.


Sanna oli jo pesemässä hampaitaan, kun huomasi, että Linda soitti. Sanna oli ärtynyt. Oli myöhä, eikä hän ollut sillä tuulella, että jaksaisi kuunnella Lindan kehuskelua miesseikkailuillaan. Mahtoiko hän olla edes selvin päin. Linda oli kuitenkin Sannan pitkäaikainen ystävä. Oli heillä ollut hauskatkin hetkensä.


- Linda, olen jo menossa nukkumaan.


Puhelimesta kuului nyyhkäisy. Itkikö Linda?


- Linda? Linda! Kuuletko sinä? Sanna huolestui.


- Kuulen. Olen kotona. En voi mennä huomenna töihin, en ollut tänäänkään.


- Tuli sitten juhlittua sen verran? Sanna sanoi ja kuulosti väkisinkin tuomitsevalta.


- No sekin… mutta Tero löi minua, minulla on musta silmä.


Sanna järkyttyi. Hän ei olisi ikinä uskonut, että Lindalle kävisi noin. Sen verran kova luu tuo nainen oli. Hänen silmilleen ei hypitty.


- Oletko käynyt lääkärissä?


- En. En voi mennä sinne nolaamaan itseni. Tämähän on aivan omaa syytäni, lähdin omasta tahdostani sen miehen mukaan. Mutta olen todella kipeä. En tiedä mitä tekisin.


Tavallinen tarina, ajatteli Sanna, mutta ei sanonut mitään.


- Minä voin lähteä sinun kanssasi päivystykseen.


Onhan vammat tarkistettava.


- Voisitko? Tilaan taksin ja tulen sinun ovellesi, menee kymmenen minuuttia. Ja kiitos, Sanna. Olet hyvä ystävä.


Suljettuaan puhelimen Sanna huokaisi syvään ja puki päälleen. Hän meni alas odottamaan Lindan taksia.


Sanna oli sairaalassa jo toistamiseen yhden päivän aikana. Onneksi päivystyksessä ei ollut ruuhkaa ja Linda pääsi sisään melkein heti. Sanna tuli mukaan huoneeseen. Nuori naislääkäri katsoi vakavana Lindan murjottuja kasvoja.


- Oletko tehnyt rikosilmoituksen?


- En, en uskalla. En tunne miestä niin hyvin. En halua enää koskaan nähdä sitä tyyppiä, Linda sanoi ja purskahti itkuun.


Lääkäri huokaisi ja alkoi tutkia tarkemmin Lindan vammoja. Kasvoissa oli suuri mustelma. Silmä näytti kuitenkin olevan kunnossa.


- Laitan sinut varmuuden vuoksi kuviin, katsotaan siellä tarkemmin. Joka tapauksessa jäät yöksi. Mietitään sitten aamulla, mitä tehdään. Joka tapauksessa nyt saat apua. Hyvä, että tulit.


Linda katsoi kiitollisena Sannaa. Hän kaivoi laukustaan pari kymppiä.


- Kiitos Sanna. Ota taksiraha, että pääset kotiin. Soitan sinulle huomenna. Ja anteeksi. Olen tosiaan sotkenut asiani.


Linda nostettiin paareille ja lähdettiin kärräämään osastolle. Sanna seisoi käytävässä, kunnes näki Lindan katoavan hissiin. Hänen oli pakko istuutua alas.


Vasta nyt stressi pääsi purkautumaan ja Sannaa alkoi heikottaa. Ohi kulkeva hoitaja pysähtyi hänen viereensä.


- Oletko kunnossa?


- Olen…vedän hiukan henkeä. Lähden kohta.


Sanna oli kauhuissaan, kun oli nähnyt Lindan kauniit kasvot mustelmilla. Kunpa hänelle ei jäisi mitään pysyvää haittaa. Minkälainen sika tekee tuollaista hennolle naiselle? Jos Tero oli se korsto, minkä Sanna oli nähnyt vilaukselta, mies oli vahva kuin härkä. Lindalla ei ollut mitään mahdollisuuksia, jos tuollainen oli käynyt hänen kimppuunsa.


Sanna ajoi taksilla kotiin ja meni saman tien sänkyyn. Uni ei kuitenkaan tullut heti. Oli tapahtunut liian paljon, hyvää ja pahaa. Huomenna oli kuitenkin uusi päivä, paljon tehtävää.


Sanna nukahti levottomaan uneen.

